Fíkniefnaleitin í FB : „ Verið að beita eldgömlum hræðsluáróðri “ Sunna Kristín Hilmarsdóttir skrifar 28. ágúst 2015 21:47 Frá aðgerðum lögreglu í FB í dag.vísir Björgvin Mýrdal , stjórnarmaður í Snarrótinni , samtökum um borgaraleg réttindi , gagnrýnir harðlega fíkniefnaleit sem gerð var á nemendum Fjölbrautaskólans í Breiðholti í dag áður en þeir héldu í nýnemaferð . „ Þarna er fullorðið fólk svo röngu megin við línuna að manni finnst það hálfskondið . Það er eins og þau átti sig ekki á því að svona aðferðir hafa þveröfug áhrif á þessa krakka . Þarna er verið að beita eldgömlum hræðsluáróðri sem er margsinnis búið að sýna fram á að skili ekki tilætluðum árangri . Þetta er bara lýðskrum , “ segir Björgvin í samtali við Vísi . Björgvin segir leit af þessu tagi hafa allt öðruvísi afleiðingar en fólk haldi . Tilgangurinn helgi ekki meðalið . „ Ef að ungt fólk á við einhvern vanda að etja þá getur það engan veginn bætt ástandið að vera að beita lögreglu eða einhverju valdi . Það hefur sýnt sig að þegar leitarhundar eru notaðir þá hættir fólk einfaldlega að nota efni sem hundarnir greina , og fer í staðinn til dæmis að nota læknadóp . Þá höfum við líka séð þróun , eins og á tónlistarhátíðum þar sem hundar leita á fólki , að neysla á sterkum efnum hefur aukist . Svona aðferðir breyta því neyslumynstri til hins verra . Þar fyrir utan er alveg skýrt að það er verið að brjóta á réttindum krakkanna . “ Björgvin Mýrdal.mynd / ásta sif Þá finnst Björgvini aðgerðir lögreglu undanfarið , til dæmis í dag , á Extreme Chill Festival og á þjóðhátíð undarlegar í ljósi þess að heilbrigðisráðherra hefur skipað nefnd sem skoða á hvort afglæpavæða eigi neysluskammta fíkniefna . Telur leitina brot á friðhelgi einkalífsBjörg Valgeirsdóttir , lögmaður hjá DIKA lögmönnum , telur leitina í dag hafa verið ólögmæta , meðal annars með vísan til friðhelgi einkalífs nemendanna . Aðgerðin beindist að ferðabúnum nýnemum í skólanum sem gefi til kynna að þeir sem leitað hafi verið á hafi verið ólögráða ungmenni . Til þess að aðgerðin hefði getað talist lögmæt rannsóknaraðgerð gagnvart þeim í skilningi sakamálalaga hefði úrskurður dómara þurft að liggja fyrir eða samþykki lögráðamanna . Ekkert hafi komið fram um að slíkt hafi verið fyrir hendi . Þar að auki megi ekki jafna hugsanlegri þögn lögráða nemenda til fullnægjandi samþykkis fyrir leitinni og breytir beiðni skólastjórnenda um leitina engu þar um . Leitin geti ekki þar að auki ekki talist lögmæt með vísan til undanþáguákvæðis sakamálalaga um leit á almannafæri . Vísar Björg til álits umboðsmanns Alþingis frá árinu 2010 þegar hann tók til frumkvæðisathugunar fíkniefnaleit sem gerð var á nemendum í matsal Tækniskólans . Var niðurstaða umboðsmanns sú að lagagrundvöll hefði skort fyrir leitinni auk þess sem nemendur hefðu mátt vænta þess að njóta friðhelgi einkalífs í skólanum . Leitin hefði brotið á þeirri friðhelgi þar sem ekki hafi verið um almannarými að ræða í skilningi laganna . „ Ég tel að þessi mál séu algjörlega hliðstæð . Ég get ekki séð að það sé munur á því að leita á skólalóð þar sem nemendur bíða eftir rútu til að fara í skólaferðalag eða inni í skólanum sjálfum . Allt sé þetta umráðasvæði skólans sem veldu því að nemendur eigi að geta vænst þess að njóta þar nokkurs friðar um lífshætti sína og einkahagi gagnvart afskiptum stjórnvalda “ segir Björg í samtali við Vísi . Leitin í FB hefur vakið mikla athygli og velti tónlistarmaðurinn Logi Pedro því fyrir sér á Twitter í dag hvað hefði gerst ef einhver fíkniefni hefðu fundist . Þetta er ótrúlega sturlað . Hvað ef það hefðu fundist fíkniefni ? Brottrekstur úr skóla og sakaskrá ? Það lagar allt .